รับมือปีหน้าค่าบาทแข็งแตะ30แน่
แบงก์คาดปีหน้าค่าเงินแตะ 30 บาทต่อเหรียญสหรัฐ เหตุเงินไหลเข้าส่งสัญญาณเงินบาทแข็งค่าลากยาวจนกว่าอียูจะฟื้น
3 ธ.ค. 2555

แบงก์คาดปีหน้าค่าเงินแตะ 30 บาทต่อเหรียญสหรัฐ เหตุเงินไหลเข้าส่งสัญญาณเงินบาทแข็งค่าลากยาวจนกว่าอียูจะฟื้น 
นายสอาด ธีรโรจนวงศ์ ผู้ช่วยผู้จัดการใหญ่ ธนาคารกรุงเทพ เปิดเผยว่า เงินทุนต่างชาติจะยังคงไหลเข้าอย่างต่อเนื่องไปจนถึงปีหน้า จึงมีโอกาสที่ปี 2556 จะเห็นเงินบาทแข็งค่าไปอยู่ที่ระดับ 30 บาท/เหรียญสหรัฐ จากปัจจุบันเงินบาทเคลื่อนไหวอยู่ที่ระดับ 30.70 บาท/เหรียญสหรัฐ 
การแข็งค่าของเงินบาทจะค่อยๆ ขยับไม่แข็งค่าอย่างรวดเร็ว และทิศทางเงินบาทก็จะแข็งค่าต่อเนื่องไปอีก จนกว่าสถานการณ์ในสหภาพยุโรป (อียู) จะคลี่คลาย ซึ่งคงต้องใช้เวลาอีกพักใหญ่
นายสอาด กล่าวว่า เงินทุนไหลเข้าไทยเป็นการเกาะกลุ่มกับประเทศในเอเชีย สำหรับปัจจัยหนุนที่ทำให้เงินไหลเข้าไทยนั้น ดอกเบี้ยเป็นเพียงส่วนหนึ่ง แต่การลงทุนของนักลงทุนจะมองภาพเศรษฐกิจโดยรวม ปีหน้าพื้นฐานเศรษฐกิจไทย|ยังเติบโตได้ดี ทั้งการลงทุนและการบริโภคในประเทศ ประกอบกับเมื่อเงินในโลกมีจำนวนมาก แต่ไม่มีที่ไป เพราะเศรษฐกิจสหรัฐและยุโรปยังไม่ดี จึงหนีไม่พ้นที่เงินจะไหลเข้าภูมิภาคเอเชียรวมทั้งไทย
อย่างไรก็ดี แม้ปีนี้จะเห็นเงินทุนไหลเข้าจำนวนมาก แต่ธนาคารแห่งประเทศไทย (ธปท.) ยังสามารถดูแลเงินบาทได้ดีมาก และส่วนหนึ่งก็เกิดจากปีนี้ผู้ประกอบการไทยเริ่มออกไปลงทุนในต่างประเทศมากขึ้น จึงช่วยรักษาสมดุลค่าเงิน แม้จะเห็นเงินไหลเข้ามากกว่าเงินที่ออกไปลงทุนยังต่างประเทศ
“จากนี้เงินบาทจะขยับแข็งค่าขึ้นเรื่อยๆ ตราบใดที่อียูยังไม่ฟื้น ผู้ส่งออกก็ควรจะเตรียมรับมือไว้ด้วย” นายสอาด กล่าว
ด้านนายกอบศักดิ์ ภูตระกูล ผู้ช่วยผู้จัดการใหญ่ ธนาคารกรุงเทพ เปิดเผยว่า ในปีหน้ามีโอกาสที่คณะกรรมการนโยบายการเงิน (กนง.) จะลดดอกเบี้ยลงไปถึง 2% หรือลดลงอีก 2-3 ครั้ง จากปัจจุบันดอกเบี้ยอยู่ที่ 2.75% แม้การประชุม กนง. ครั้งล่าสุดจะมีมติคงดอกเบี้ย แต่ปัจจัยที่สำคัญจากนี้คือ เมื่อปัญหาในอียูยังไม่ดีขึ้น กนง.ก็ต้องลดดอกเบี้ยต่อเนื่อง เพื่อกระตุ้นเศรษฐกิจและลดแรงกดดันจากเงินไหลเข้า
“ถ้าเศรษฐกิจโลกไม่ดี ปัญหาก็ลุกลามได้ กนง.ก็ต้องลดดอกเบี้ย” นายกอบศักดิ์ กล่าว
แหล่งข่าวจากธนาคารพาณิชย์ เปิดเผยว่า การจะลดดอกเบี้ยเพื่อให้ได้ผลทางเศรษฐกิจ กนง. ต้องลดดอกเบี้ยหลายครั้งติดต่อกัน ไม่เช่นนั้นนโยบายการเงินจะไม่มีผล ที่ผ่านมาแม้ กนง. จะลดดอกเบี้ยไปแล้วแต่เว้นช่วง สิ่งที่เห็นคือ เงินทุนยังไหลเข้าเพราะส่วนต่างดอกเบี้ยในประเทศและต่างประเทศยังสูง ทั้งนี้ตั้งแต่ต้นปีเงินทุนไหลเข้าไทยแล้วกว่า 7 แสนล้านบาท
สำหรับค่าเงินบาทสัปดาห์ที่ผ่านมาปิดตลาด 30.68 บาท/เหรียญสหรัฐ เป็นระดับทรงตัวกับสัปดาห์ก่อนหน้า โดยระหว่างสัปดาห์เงินบาทเคลื่อนไหวในกรอบ 30.70 บาท/เหรียญสหรัฐ เป็นการขยับแข็งค่าตามเอเชียและทิศทางเงินยูโร